作者:李天驥
標題:摸魚兒
內容:又何須、嚮明還滅，寒花點綴孤影。玉龍度海吹魚浪，煙淡寶釵橫鬢。斜又整。是蟲滴驪珠、兩兩相交頸。夜長人靜。恁玉果低拋，金錢暗卜，此意有誰領。歡娛事，料想憑伊先應。帕綃新淚獨凝。銀篦未忍輕挑下，只恐暗風吹燼。重記省。怕莫是、明朝有個青鸞信。怎知無定。算只解窺人，人孤影只，成瘦又成病。